31998R2329
L 291/2
JURNALUL OFÍCIAL AL UNIUNII EUROPENE
REGULAMENTUL (CE) NR. 2329/98 AL CONSILIULUI
din 22 octombrie 1998
de modificare a Regulamentului (CEE) nr. 357/79 privind anchetele statistice asupra suprafețelor viticole
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
întrucât Regulamentul (CEE) nr. 357/79 (3) prevede dispozițiile de bază pentru anchetele statistice asupra suprafețelor viticole; întrucât rezultatele anchetelor sunt folosite pentru stabilirea potențialului productiv și a tendinței pe termen mediu a producției în cadrul Comunității;
întrucât este oportună acordarea unei mai mari flexibilități sistemului stabilit prin Regulamentul (CEE) nr. 357/79, nu numai datorită progreselor tehnice și tehnologiei informatice, ci și datorită necesității de a ușura desfășurarea operațiunilor statistice solicitate statelor membre;
întrucât Regulamentul (CEE) nr. 357/79 prevede că statele membre interesate trebuie să realizeze anchete de bază asupra suprafețelor viticole la fiecare 10 ani; întrucât, din motive tehnice și practice, anumite state membre consideră totuși că ar fi oportună punerea în legătură a acestei operațiuni cu ancheta Comunității asupra structurii exploatațiilor agricole prevăzute în Regulamentul (CEE) nr. 571/88 al Consiliului (4);
întrucât, ca parte a unei metodologii flexibile, statelor membre ar trebui să li se permită utilizarea registrului viticol prevăzut de Regulamentul (CEE) nr. 2392/86 (5) ca sursă de informare asupra anchetei de bază, dat fiind că progresele în tehnologia informatică permit obținerea unor informații din ce în ce mai precise și cuprinzătoare din datele sigure conținute de registrul viticol actualizat,
ADOPTĂ PREZENTUL REGULAMENT:
Articolul 1
Regulamentul (CEE) nr. 357/79 se modifică după cum urmează:
1.
La articolul 1 alineatul (1) se adaugă următorul paragraf:
„Dacă o anchetă comunitară asupra structurii exploatațiilor agricole în baza Regulamentului (CEE) nr. 571/88 (6) este planificată în termen de maximum 12 luni în raport cu ancheta de bază prevăzută în primul paragraf prima liniuță, ambele anchete se pot desfășura simultan. Statele membre informează în avans Comisia despre intenția lor de a se folosi de prezenta dispoziție.
2.
La articolul 2 alineatul (3) litera (a) se adaugă următorul paragraf:
„Totuși, în ceea ce privește ancheta de bază 1999, Republica Portugheză poate transmite informații despre varietățile de viță de vie care împreună reprezintă cel puțin 53 % din suprafața totală a terenurilor cu viță de vie pentru vin.”
3.
La articolul 3 se adaugă următorul alineat:
„(4) Statele membre care au finalizat înființarea registrului viticol la nivel național sau în anumite regiuni și care îl actualizează anual, în conformitate cu Regulamentul (CEE) nr. 2392/86, pot folosi datele din registrul viticol ca sursă pentru a transmite către Comisie informațiile anchetei de bază.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 22 octombrie 1998.